CELEX: 62011CN0117
Language: et
Date: 2011-03-04 00:00:00
Title: Kohtuasi C-117/11: Eelotsusetaotlus, mille on esitanud Upper Tribunal (Tax and Chancery Chamber) (Ühendkuningriik) 4. märtsil 2011 — Purple Parking Ltd, Airparks Services Ltd versus The Commissioners for Her Majesty's Revenue & Customs

14.5.2011   
            
            
               ET
            
            
               Euroopa Liidu Teataja
            
            
               C 145/14
            
         Eelotsusetaotlus, mille on esitanud Upper Tribunal (Tax and Chancery Chamber) (Ühendkuningriik) 4. märtsil 2011 — Purple Parking Ltd, Airparks Services Ltd versus The Commissioners for Her Majesty's Revenue & Customs
   (Kohtuasi C-117/11)
   2011/C 145/20
   Kohtumenetluse keel: inglise
   
      Eelotsusetaotluse esitanud kohus
   
   Upper Tribunal (Tax and Chancery Chamber)
   
      Põhikohtuasja pooled
   
   
      Kaebuse esitajad: Purple Parking Ltd, Airparks Services Ltd
   
      Vastustaja: The Commissioners for Her Majesty's Revenue & Customs
   
      Eelotsuse küsimused
   
   
               1.
            
            
               Milliseid konkreetseid asjaolusid peab eelotsusetaotluse esitanud kohus arvesse võtma, kui ta otsustab selle üle, kas niisugustel asjaoludel nagu käesolevas kohtuasjas osutab maksukohustuslane ühtainust käibemaksuga maksustatavat parkimisteenust või kahte eraldiseisvat teenust — parkimisteenust ja reisijateveo teenust? Eelkõige:
               
                           a)
                        
                        
                           Kas käesoleva juhtumi suhtes saab kohaldada Euroopa Kohtu lähenemisviisi, mida ta kasutas kohtuasjades C-349/96: CPP ja C-41/04: Levob? Eelkõige, kas asjaomaseid transporditeenuseid saab käsitada parkimisteenuste kõrvalteenustena või teenustena, mis on parkimisteenustega nii tihedalt seotud, et need moodustavad objektiivselt ühe lahutamatu majandustehingu, mille jagamine oleks kunstlik?
                        
                     
                           b)
                        
                        
                           Mil määral peaks eelotsusetaotluse esitanud kohus esimese küsimuse punkti a analüüsides arvesse võtma transporditeenuse osutamise kulusid, võrreldes parkimisteenuste kuludega, kooskõlas Euroopa Kohtu otsuse liidetud kohtuasjades C-308/96 ja C-94/97: Madgett and Baldwin punktidega 24–26, kui ta uurib seda, kas transporditeenused on parkimisteenuste kõrvalteenused?
                        
                     
                           c)
                        
                        
                           Võttes arvesse Euroopa Kohtu otsust kohtuasjas C-572/07: Tellmer, eelkõige selle punkte 21–24, kas eelotsusetaotluse esitanud kohus peaks esimese küsimuse punktile a vastates arvestama asjaolu, et teenuse osaks olevat transporditeenust saab osutada (kuid tegelikult ei osutata) mitmel viisil (näiteks võib maksukohustuslane kasutada transporditeenust osutades kolmandast isikust teenuseosutajat, kes esitab arve maksukohustuslasele, või kolmandast isikust teenuseosutajat, kes sõlmib lepingu otse klientidega ja võtab transporditeenuse eest eraldi tasu) ja kuivõrd oluline (kui üldse) on see, et leping annab kliendile õiguse valida eri viisil osutatavate transporditeenuste vahel?
                        
                     
         
               2.
            
            
               Kui eelotsusetaotluse esitanud kohus kaalub esimese küsimuse punktile a vastates, kas tegemist on ühe lahutamatu majandustehinguga või mitte, siis mil määral tuleb arvestada neutraalse maksustamise põhimõtet? Eelkõige:
               
                           a)
                        
                        
                           Kas siinjuures omab tähtsust see, kas maksukohustuslane osutab parkimis- või transporditeenust eraldi ka muudele kliendirühmadele?
                        
                     
                           b)
                        
                        
                           Kas siinjuures omab tähtsust see, kuidas siseriikliku õiguse alusel käsitatakse muid lennujaama ja tagasi transportimise teenuseid, mida parkimisteenuse osutajad ei paku?
                        
                     
                           c)
                        
                        
                           Kas siinjuures omab tähtsust see, kas muid maksukohustuslase osutatavaid parkimis- ja transporditeenuseid (mis ei ole seotud lennujaama ja sealt tagasi transportimisega) käsitatakse siseriikliku õiguse alusel kahe eraldiseisva teenusena, millest üks on maksustatav üldise käibemaksumääraga ja teine käibemaksu nullmääraga?
                        
                     
                           d)
                        
                        
                           Kas siinjuures omab tähtsust see, kas maksukohustuslane suudab tõendada, et tema osutatavad teenused konkureerivad muude sarnaste, nii parkimis- kui ka transporditeenust hõlmavate teenustega, mida osutab sama teenuseosutaja või kaks eraldiseisvat teenuseosutajat? Eelkõige, kas siinjuures omab tähtsust see, kas maksukohustuslane suudab tõendada, et kliendid, kes soovivad sõita osa teest lennujaama autoga, saavad osta parkimisteenust ja lennujaama transportimise teenust ühelt teenuseosutajalt või eraldiseisvatelt teenuseosutajatelt, näiteks parkides oma auto raudteejaama lähedale ja sõites sealt rongiga lennujaama või parkides oma auto lennujaama lähedale ja kasutades lennujaama sõitmiseks muud liiki ühistransporti?
                        
                     
                           e)
                        
                        
                           Kuivõrd peab eelotsusetaotluse esitanud kohus arvesse võtma Euroopa Kohtu järeldusi kohtuasjas C-94/09: komisjon vs. Prantsusmaa neutraalse maksustamise põhimõtte ja kõnealuses kohtuasjas käsitletud transporditeenuste kohta?
                        
                     
         
               3.
            
            
               Kas ühenduse õiguse ja eelkõige neutraalse maksustamise põhimõttega on vastuolus siseriiklik õigusnorm, mis välistab käibemaksu nullmäära kohaldamise lennujaama ja parkla vahelise transpordi teenuse suhtes, kui teenuse osaks oleva transporditeenuse osutaja ja parkimisteenuse osutaja on üks ja seesama isik või omavahel seotud isikud?